जब लड़का पिता को घर में शराब पीकर बच्चों के सामने माँ को पीटता हुआ देखता है और माँ के समर्थन में परिवार का कोई सदस्य नहीं खड़ा होता तो लड़के के मष्तिष्क में यह बात बैठने लगती है कि पिता जो कर रहा है वह स्वाभाविक है और यह उसका पुरुष होने का अधिकार है और जब वह बड़ा होने लगता है तो उन्ही पद चिन्हों पर चलने लगता है. प्रत्येक लड़की उसके लिए सिर्फ़ एक वस्तु बन कर रह जाती है जिसका उपयोग करना वह अपना अधिकार समझने लगता है. लड़कियों की इज्ज़त और सम्मान करना एवं उनसे एक स्वस्थ सम्बन्ध रखना उसके लिए एक अनज़ान सोच होती है. इस सोच के चलते छोटी उम्र में ही लड़कियों के साथ छेड़ छाड़ और दुर्व्यवहार उसको स्वाभाविक लगते हैं और उसके मन में अपराध बोध की कोई भावना नहीं जगती और यही कारण है कि आजकल स्त्रियों के प्रति दुर्व्यवहार के केसों में किशोरों की संख्या तेजी से बढ़ती जा रही है.